Die Pos | News | Skoolhoof nie met mes gesteek
16 March 2018 l Andries van der Heyde l Views: 88 l 39 days ago
Paul Liddle, skoolhoof van Hoërskool Warmbad.
Vyf gewapende polisiebeamptes van die Bela-Bela-polisie het hulle op Donderdag 8 Maart na Hoërskool Warmbad gehaas nadat hulle vals inligting ontvang het dat ’n leerder glo vir Paul Liddle, skoolhoof, met ’n mes aangeval het.
“Ek was self verras toe die beamptes aan my gesê het ek is met ’n mes gesteek,” het ’n verwarde Liddle later by navraag aan Die Pos gesê. Hy het gesê hy is onbewus van so ’n “aanval”.
“Ek het nogal geëerd gevoel toe hulle gewapen hier opgedaag het om my te beskerm en seker te maak ek is veilig. Ek wil wie ook al hierdie oefening bewerkstellig het, komplementeer, want die polisie het baie vinnig gereageer.”
Nadat die verwarring opgeklaar is, het Liddle die beamptes deur die skool geneem en hulle vir hul vinnige reaksie bedank.
Lt.kol. Abel Phetla, speurtakhoof, het by navraag gesê iemand het die polisiestasie geskakel en beweer dat Liddle by die skool deur ’n leerder met ’n mes aangeval is. “Die persoon wat dié oproep gemaak het, kan in groot moeilikheid beland,” het Phetla gesê.
“Dit is onwettig om die polisie se tyd en hulpbronne met vals inligting te mors. Die polisie is veronderstel om na dringende sake uit te gaan en nie op vals alarms nie.